Torsdag er officielt fodens dag, og det blev markeret på Gabels Torv i Aalborg.

Man ser dem overalt og de er ofte kamufleret i sko og strømper. Torsdag blev de dog stillet frem til frit skue på Gabels Torv, som i anledning af fodens dag var forvandlet til en fodklinik. 18 fodterapeuter fra flere af byens klinikker gav de forbipasserende muligheden for tage en pause og smække fødderne op, bogstavelig talt. - Det en uforpligtende måde, at de kan komme og få et gratis fodtjek på, og måske få lidt råd og vejledning om, hvad de kan stille op med de problemer, de har med fødderne, siger Anette Arlington fra Klinik for Fodterapi. En af dem, der benyttede sig af det gratis fodtjek, var Jytte Abildgaard fra Aalborg. - Jeg synes det er meget fint med den her mulighed. Jeg havde jo ikke regnet med, at der var noget med mine fødder, men man ved jo aldrig. Fodens dag er en landsdækkende begivenhed, og det er 2. år i træk, at den mindre flatterende legemesdel bliver hyldet. - Man kan da godt sige, at det er lidt pjattet, at der er kommet en fodens dag, men over 70 % af danskerne har faktisk problemer med deres fødder, så måske er det rart nok, at der kommer lidt fokus på dem også, siger Anette Arlington. Det er de Statsautoriserede Fodterapeuter i Danmark, der står bag mærkedagen.